Man gee homself drie maande ná moord oor - Maroela Media
Die liggaam van 'n man wat in 'n vlak graf by 'n huis in Riversdale, Ermelo, opgespoor is, gaan Vrydag deur die polisie opgegrawe word.
Kol. Leonard Hlathi, 'n polisiewoordvoerder van Mpumalanga, sê die oorskot is gevind nadat 'n 26-jarige man homself Donderdag aan die polisie oorgegee het. Hy het aan die polisie gesê hy het die man in April vermoor en agter sy huis begrawe.
"Die polisie is saam met die verdagte na die toneel. Hy het aan die polisie uitgewys waar hy die slagoffer begrawe het," het Hltahi gesê.
Die polisiebeamptes het in die omgewing begin grawe en binne 'n uur op die slagoffer se liggaam afgekom. Inwoners in die omgewing het gesê die liggaam is moontlik dié van 'n vriend van die verdagte. Die inwoners was onder die indruk dat die vriend na KwaZulu-Natal teruggekeer het.